Крајем јуна 1941. године Стева је од стране крагујевачке партијске организације био упућен у Ваљево, као испомоћ тамошњој партијској организацији. Убрзо након Стевиног одласка, Крагујевац је напустио и његов брат Никола Филиповић, који је отишао у једно оближње село, где је остао до формирања Крагујевачког партизанског одреда, чији је био један од првих бораца. Вест о нападу Немачке на Совјетски Савез, 22. јуна 1941. године затекла је Стеву у Ваљеву. Два дана касније 25. јуна Окружни комитет КПЈ за Ваљево је одржао састанак на коме је донета одлука о формирању Ваљевског партизанског одреда. Колубарска партизанска чета, која је била у саставу Ваљевског одреда, формирана је 28. јуна у селу Бујачићу. Имала је тада свега десетак бораца, а њен терен деловања било је подручје колубарског среза (Мионица) и качерског среза (Љиг). Свега пар дана потом, Стева је напустио окупирани град и постао један од првих бораца Колубарске чете.